b'\n_START_ARTICLE_\nAnders Bjork\n_START_SECTION_\nSeuraura\n_START_PARAGRAPH_\nBjork pelasi Chicago Missionin junioreissa, jonka j\xc3\xa4lkeen Green Bay Gamblers varasi h\xc3\xa4net 240. pelaajana USHL:n varaustilaisuudessa 2012. Bjork ei kuitenkaan siirtynyt joukkueeseen kaudeksi 2012\xe2\x80\x932013, vaan Yhdysvaltain maajoukkueen kehitysohjelman mukaan, jolloin h\xc3\xa4n pelasi my\xc3\xb6s mm. USHL-liigaa. Kaudella 2013\xe2\x80\x932014 h\xc3\xa4n pelasi my\xc3\xb6s CCM/USA Hockey All-American Prospects Gamessa._NEWLINE_Boston Bruins varasi Bjorkin viidennell\xc3\xa4 kierroksella 146. pelaajana NHL:n varaustilaisuudessa 2014. Vuosina 2014\xe2\x80\x932017 h\xc3\xa4n k\xc3\xa4vi Notre Damen yliopistoa. Sophomore -vuotenaan 2014\xe2\x80\x932015 Bjork oli joukkueensa paras pistemies tehoilla 12+23=35 ja h\xc3\xa4n voitti Notre Damen sis\xc3\xa4isen tehotilaston lukemalla +28. Bjork valittiin kauden p\xc3\xa4\xc3\xa4tteeksi Hockey Eastin toiseen t\xc3\xa4hdist\xc3\xb6kent\xc3\xa4lliseen. Junior -vuotenaan 2016\xe2\x80\x932017 h\xc3\xa4n nousi joukkueensa varakapteeniksi. H\xc3\xa4n oli tehoilla 21+31=52 Notre Damen paras pistemies ja sy\xc3\xb6tt\xc3\xa4j\xc3\xa4 sek\xc3\xa4 jakoi joukkueen sis\xc3\xa4isen maalip\xc3\xb6rssin voiton Andrew Oglevien kanssa. Bjork jakoi koko Hockey Eastin pistep\xc3\xb6rssin nelj\xc3\xa4nnen sijan Northeasternin Adam Gaudetten ja Lowellin Joseph Gamdardellan kanssa. H\xc3\xa4net valittiin kauden p\xc3\xa4\xc3\xa4tteeksi Hockey Eastin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Bjork oli my\xc3\xb6s ehdolla koko NCAA:n parhaalle pelaajalle my\xc3\xb6nnett\xc3\xa4v\xc3\xa4n Hobey Baker Awardin voittajaksi, mutta palkinto meni lopulta kuitenkin Denverin Will Butcherille._NEWLINE_Toukokuun 2017 lopulla Bjork teki kolmivuotisen tulokassopimuksen Boston Bruinsin kanssa. H\xc3\xa4n otti syksyn harjoitusleirin p\xc3\xa4\xc3\xa4tteeksi paikan seuran NHL-kokoonpanosta. Bjork teki n\xc3\xa4in ollen NHL-debyyttins\xc3\xa4 runkosarjan avauskierroksella 5. lokakuuta 2017 Nashville Predatorsia vastaan. H\xc3\xa4n sai ottelussa j\xc3\xa4\xc3\xa4aikaa 16.14 minuuttia. Bjork ker\xc3\xa4si ottelussa my\xc3\xb6s yhden sy\xc3\xb6tt\xc3\xb6pisteen oltuaan kakkossy\xc3\xb6tt\xc3\xa4j\xc3\xa4n\xc3\xa4 Jake DeBruskin tekem\xc3\xa4\xc3\xa4n maaliin. H\xc3\xa4n ker\xc3\xa4si ottelusta teholukeman +2. Bjork teki NHL-uransa avausmaalin kauden nelj\xc3\xa4nnell\xc3\xa4 kierroksella 14. lokakuuta 2017 ylivoimalla vieraissa Arizona Coyotesia vastaan.\n_START_SECTION_\nMuuta\n_START_PARAGRAPH_\nBjorkin pikkuveli Brady on kiinnitettyn\xc3\xa4 Notre Damen yliopistoon. My\xc3\xb6s veljesten is\xc3\xa4 Kirt Bjork k\xc3\xa4vi saman yliopiston, jonka j\xc3\xa4lkeen h\xc3\xa4n vietti kauden 1983\xe2\x80\x931984 pelaten Italiassa ja AHL:ss\xc3\xa4. Anders Bjorkin serkku Erik Condra pelaa Tampa Bay Lightningin NHL-joukkueessa.'